กำชับนักท่องเที่ยว ห้ามทิ้งขยะลงทะเล
กรณีปัญหาขยะในทะเลถูกคลื่นซัดมากองรวมกันจนกลายเป็นภูเขาขยะใต้ท้องทะเลบริเวณหาดกะรน ต.กะรน อ.เมืองภูเก็ต และหน่วยงานที่เกี่ยวข้องต้องบูรณาการเพื่อแก้ปัญหาและทบทวนมาตรการป้องกันไม่ให้มีการทิ้งขยะลงทะเล โดยสำนักงานเจ้าท่าภูมิภาคที่ 5 ออกประกาศฉบับที่ 14/2558 เรื่อง ห้ามเททิ้งขยะ/สิ่งปฏิกูล-น้ำมันหรือเคมีภัณฑ์ลงสู่ทะเลหรือทางน้ำสาธารณะ โดยอาศัยอำนาจตามมาตรา 119 เกี่ยวกับการทิ้งกรวด หิน ดิน ทราย โคลนหรือสิ่งปฏิกูลและมาตรา 119 ทวิ เกี่ยวกับการทิ้งน้ำมันหรือเคมีภัณฑ์ลงแหล่งน้ำหรือทะเล แห่งพระราชบัญญัติการเดินเรือในน่านน้ำไทย พ.ศ.2546 พร้อมแจ้งโทษจากการฝ่าฝืน ตามข่าวที่เสนอไปแล้วนั้น,ความคืบหน้าเมื่อวันที่ 26 พ.ย. บริเวณท่าเทียบเรือรัษฎา ต.รัษฎา อ.เมืองภูเก็ต มีนักท่องเที่ยวทั้งชาวไทยและต่างชาติมาใช้บริการไปยังเกาะแก่งต่างๆ เพื่อท่องเที่ยวเป็นจำนวนมาก โดยพบว่าเจ้าหน้าที่สำนักงานเจ้าท่าภูมิภาคที่ 5 ได้มาปฏิบัติหน้าที่ก่อนมีเรือออกจากท่าตามปกติ มีการตรวจสอบใบอนุญาตเรือ คนบังคับเรือและมาตรการความปลอดภัย รวมถึงการตรวจสอบความพร้อมของถังขยะ เพื่อรองรับขยะจากการท่องเที่ยวภายในเรือตามมาตรการ โดยเจ้าหน้าที่ได้มีการกำชับให้ผู้ประกอบการมีการประกาศแจ้งแก่นักท่องเที่ยว ห้ามไม่ให้มีการทิ้งขยะออกนอกตัวเรือหรือทิ้งลงในทะเล ทั้งนี้ จากการเดินสำรวจเรือโดยสารหลายลำพบว่ามีถังขยะอยู่หลายจุด,ด้านนายสมหมาย สงวนทรัพย์ เจ้าของและกัปตันเรือรุ่งเรืองก้าวหน้า กล่าวว่า บนเรือมีมาตรการเรื่องการจัดการขยะอยู่แล้ว โดยก่อนออกเรือจะประกาศแจ้งนักท่องเที่ยวห้ามทิ้งขยะลงทะเลโดยเด็ดขาด แต่ยอมรับว่าอาจมีบ้างที่บางครั้งเจ้าหน้าที่ไม่สามารถดูแลอย่างทั่วถึง ประกอบกับลักษณะนิสัยที่ขาดจิตสำนึกของนักท่องเที่ยวบางชาตินั้นมักง่าย แอบทิ้งลงจากเรือ ซึ่งจะพยายามหาวิธีทำความเข้าใจและดูแลเป็นพิเศษ ขณะเดียวกันได้เน้นย้ำพนักงานบนเรือทุกคน เมื่อเรือจอดที่ใด หากเห็นขยะอยู่ในทะเลจะต้องพยายามช่วยกันเก็บขึ้นมา ซึ่งพนักงานทุกคนนั้นมิจิตสำนึกรักสิ่งแวดล้อม อย่างไรก็ตามสำหรับมาตรการของจังหวัดและเจ้าท่าที่จะเพิ่มความเข้มควบคุมปัญหาการทิ้งขยะลงทะเลนั้นเป็นเรื่องที่ดี เนื่องจากมีผู้ประกอบการบางส่วนที่มักง่าย ทิ้งขยะลงทะเล ส่งผลต่อสิ่งแวดล้อมและการท่องเที่ยวในอนาคต,ขณะเดียวกันเมื่อช่วงสายที่บริเวณปลายแหลมสะพานหิน อ.เมืองภูเก็ต นายขจรเกียรติ รักพานิชมณี รองผู้ว่าราชการจังหวัดภูเก็ต เป็นประธานเปิดกิจกรรม Big Cleaning Day ในโครงการ เมืองสวยด้วยมือเรา จังหวัดภูเก็ต พร้อมร่วมเก็บขยะร่วมกับ น.ส.สมใจ สุวรรณศุภพนา นายกเทศมนตรีนครภูเก็ต และข้าราชการจากหน่วยงานต่างๆ ทั้งภาครัฐ เอกชน ประชาชน เครือข่ายชุมชนทุกเครือข่าย นักเรียน นักศึกษาและประชาชน โดยมีการเก็บขยะบริเวณชายหาดและบริเวณหนองน้ำที่ใช้เป็นสถานที่ลอยกระทงในประเพณีลอยกระทงเมื่อค่ำคืนวันที่ 25 พ.ย.ที่ผ่านมา โดยมีกระทงกระจัดกระจายอยู่ในทะเลและหนองน้ำ ซึ่งมีทั้งถุงพลาสติก เศษโฟม เศษไม้ และกระทงของประชาชนจำนวนมาก อย่างไรก็ตาม ในส่วนของสระน้ำหน้าวิทยาลัยชุมชน ซึ่งเป็นสถานที่จัดงานลอยกระทงประจำปีนั้นได้มีเจ้าหน้าที่เทศบาลนครภูเก็ต และผู้ต้องขังจากเรือนจำภูเก็ตมาช่วยเก็บซากกระทงนับหมื่นใบไปกำจัดยังโรงกำจัดขยะมูลฝอยแล้ว.
โดยพบว่าเจ้าหน้าที่สำนักงานเจ้าท่าภูมิภาคที่5 ได้มาปฏิบัติหน้าที่ก่อนมีเรือออกจากท่าตามปกติ มีการตรวจสอบใบอนุญาตเรือ คนบังคับเรือและมาตรการความปลอดภัย รวมถึงการตรวจสอบความพร้อมของถังขยะ เพื่อรองรับขยะจากการท่องเที่ยวภายในเรือ
ภูเก็ต,ปัญหาขยะ,ภูเขาขยะ,หาดกะรน,กะรน,คลื่นซัด,นักท่องเที่ยว,เรือ,ใบอนุญาตเรือ,ถังขยะ,สมหมาย สงวนทรัพย์,ขจรเกียรติ รักพานิชมณี,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ